Document ID: 32007R1275

Title and Content:
ΚΑΝΟΝΙΣΜΌΣ (ΕΚ) αριθ. 1275/2007 ΤΗΣ ΕΠΙΤΡΟΠΉΣ της 29ης Οκτωβρίου 2007 για τροποποίηση του παραρτήματος IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23, Εκτιμώντας τα ακόλουθα: (1) Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης. (2) Στο παράρτημα IX του κανονισμού (ΕΚ) αριθ. 999/2001 ορίζονται οι κανόνες για την εισαγωγή ζώντων ζώων, των εμβρύων, των ωαρίων τους καθώς και προϊόντων ζωικής προέλευσης. Η αφαίρεση ειδικού υλικού κινδύνου από προϊόντα που προορίζονται για τη διατροφή του ανθρώπου και των ζώων είναι το πιο σημαντικό μέτρο προστασίας της δημόσιας υγείας. (3) Το άρθρο 5 του κανονισμού (ΕΚ) αριθ. 999/2001 ορίζει ότι ο χαρακτηρισμός κρατών μελών ή τρίτων χωρών, ή περιοχών τους («χώρες ή περιοχές») ως προς τη σπογγώδη εγκεφαλοπάθεια των βοοειδών (ΣΕΒ), πραγματοποιείται με την κατάταξή τους σε μια από τις τρεις κατηγορίες: αμελητέος κίνδυνος για ΣΕΒ, ελεγχόμενος κίνδυνος για ΣΕΒ και απροσδιόριστος κίνδυνος ΣΕΒ. Το εν λόγω άρθρο προβλέπει, επίσης, την επανεξέταση της κοινοτικής ταξινόμησης των χωρών μετά την έγκριση, από την Παγκόσμια Οργάνωση για την Υγεία των Ζώων (ΠΟΥΖ), μιας νέας διαδικασίας για την ταξινόμηση των χωρών σε κατηγορίες. (4) Εν αναμονή της έκδοσης απόφασης σχετικά με την κατάσταση των κρατών μελών και τρίτων χωρών ως προς τη ΣΕΒ, ο κανονισμός (ΕΚ) αριθ. 999/2001 προβλέπει την εφαρμογή μεταβατικών μέτρων για την περίοδο έως την 1η Ιουλίου 2007. Σύμφωνα με τα μεταβατικά μέτρα σχετικά με τη ΣΕΒ, οι περιορισμοί των εισαγωγών προς την Κοινότητα από τρίτες χώρες με κίνδυνο ΣΕΒ κάλυπταν τα προϊόντα κρέατος όπως ορίζονται στην οδηγία 77/99/ΕΟΚ του Συμβουλίου (2), στα οποία περιλαμβάνονται και τα επεξεργασμένα έντερα (ζωϊκά έντερα). Επιπλέον, καθιερώθηκε η δυνατότητα τριγωνικών εμπορικών συναλλαγών σύμφωνα με την οποία τρίτες χώρες που εμφανίζουν κίνδυνο για ΣΕΒ θα μπορούν να εξάγουν επεξεργαζόμενα εντόσθια από χώρες όπου η ΣΕΒ θεωρείται εξαιρετικά απίθανη. (5) Στις 25 Ιουνίου 2007 τροποποιήθηκε ο κανονισμός (ΕΚ) αριθ. 999/2001 με τον κανονισμό (ΕΚ) αριθ. 722/2007 της Επιτροπής (3). Ο κανονισμός (ΕΚ) αριθ. 999/2001, όπως τροποποιήθηκε, καθιερώνει κοινοτικό σύστημα για την ταξινόμηση των χωρών με βάση τον κίνδυνο να εμφανίσουν ΣΕΒ, το οποίο ευθυγραμμίζεται με το σύστημα της ΠΟΥ. Το εν λόγω σύστημα προέβλεπε όχι μόνο την ταξινόμηση όλων των χωρών με βάση μίας από τις τρεις ακόλουθες κατηγορίες: αμελητέος κίνδυνος για ΣΕΒ, ελεγχόμενος κίνδυνος για ΣΕΒ και απροσδιόριστος κίνδυνος για ΣΕΒ, αλλά επίσης καθιέρωνε κανόνες εμπορίου ανάλογα με κάθε κατηγορία κινδύνου. (6) Οι κανόνες που διέπουν τις εισαγωγές βάσει του νέου συστήματος ταξινόμησης που αφορούν τα προϊόντα κρέατος, όπως ορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (4), ο οποίος αποκλείει τα επεξεργασμένα έντερα. Σύμφωνα με τους όρους που ίσχυαν πριν από την 1η Ιουλίου 2007 και προκειμένου να διασφαλιστεί το ίδιο επίπεδο προστασίας των καταναλωτών, τα επεξεργασμένα έντερα πρέπει να συμπεριληφθούν στον κατάλογο των προϊόντων που καλύπτονται από τους κανόνες εισαγωγής όσον αφορά τις ΜΣΕ του κανονισμού (ΕΚ) αριθ. 999/2001. Επομένως, το παράρτημα IX του εν λόγω κανονισμού πρέπει να τροποποιηθεί αναλόγως. (7) Δεν ισχύουν όροι εισαγωγής όσον αφορά τις ΜΣΕ για τις τρίτες χώρες με αμελητέο κίνδυνο ΣΕΒ. Είναι αναγκαίο να αποσαφηνιστούν οι όροι εισαγωγής στην περίπτωση εντέρων που προέρχονται από χώρα ή περιοχή με αμελητέο κίνδυνο ΣΕΒ και που υποβάλλονται σε επεξεργασία σε τρίτη χώρα με διαφορετικό καθεστώς όσον αφορά τον κίνδυνο για ΣΕΒ. Για λόγους συνέπειας πρέπει να εισαχθεί εκ νέου η δυνατότητα τριγωνικών εμπορικών συναλλαγών στις νέες διατάξεις. (8) Κρίνεται σκόπιμο να τροποποιηθεί ο κανονισμός (ΕΚ) αριθ. 999/2001 αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα IX του κανονισμού (ΕΚ) αριθ. 999/2001 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Οκτωβρίου 2007.

Classification Labels:
1934
311
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2479
3584
4017
3156
5877

EuroVoc IDs (Expanded): 2479
3584
4017
3156
5877

Dataset Source: meu

Split: train